২০১০ সালে রিয়ালিটি শো ‘দ্য এক্স ফ্যাক্টর’-এ রানার-আপ হয়েছিলেন। মূলত এই শো থেকেই জনপ্রিয় হন রেবেকা ফার্গুসন। তবে সাফল্য পেলেও শোটি এখনো দুঃস্বপ্নের মতোই ব্রিটিশ গায়িকার কাছে। কারণ ‘দ্য এক্স ফ্যাক্টর’-এ তিনি শিকার হয়েছিলেন বর্ণবৈষম্যের! একটি টিভি অনুষ্ঠানে সে সময়ের ঘটনা মনে করে গায়িকা বলেন, ‘আমাকে বলা হয়েছিল, এই গায়ের রং নিয়ে কখনো সাফল্য পাব না। টাকা-পয়সা কামাতে পারব না। আমি নাকি খাঁচায় থাকা একটা বানরের মতোই।’ অভিযোগ করলেও সেই অনুষ্ঠানে কে তাঁকে এমন কথা বলেছিল সেটা অবশ্য বলেননি গায়িকা। এখানেই শেষ নয়, ‘দ্য এক্স ফ্যাক্টর’-এর বিরুদ্ধে আরো অভিযোগ আছে তাঁর—‘সেই সময় অনুষ্ঠানের মেকআপ রুমে আমি রং ফর্সা করা ক্রিম দেখেছিলাম, যা নিয়ে তখন ততটা মাথা ঘামাইনি। এটা খুবই দুঃখজনক ঘটনা।’ গায়ের রঙের ভিত্তিতে কাউকে যাচাই করা খুবই দুর্ভাগ্যজনক উল্লেখ করে এ বিষয়ে সচেতনতা বাড়াতে মিডিয়াকে উদ্যোগী হওয়ার আহ্বান জানান রেবেকা।